title: Decizia Comisiei din 11 iunie 2019 de instituire a Grupului pentru politica în domeniul spectrului de frecvențe radio și de abrogare a Deciziei 2002/622/CE (Text cu relevanță pentru SEE.)

text:
                  12.6.2019

                  RO

                  Jurnalul Oficial al Uniunii Europene

                  C 196/16

         DECIZIA COMISIEI
         din 11 iunie 2019
         de instituire a Grupului pentru politica în domeniul spectrului de frecvențe radio și de abrogare a Deciziei 2002/622/CE
         (Text cu relevanță pentru SEE)
         (2019/C 196/08)
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:

                     (1)

                     Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (1) stabilește cadrul juridic pentru politica privind spectrul de frecvențe radio în Uniune. Acesta asigură existența unei coordonări a abordărilor politice și, dacă este cazul, a unor condiții armonizate – în domenii de politică ale Uniunii precum comunicațiile electronice, transporturile și cercetarea și dezvoltarea – privind disponibilitatea și utilizarea eficientă a spectrului de frecvențe radio, care sunt necesare pentru instituirea și funcționarea pieței interne.

                     (2)

                     Potrivit dispozițiilor Deciziei nr. 676/2002/CE, Comisia poate organiza consultări pentru a ține seama de opiniile statelor membre, ale instituțiilor și întreprinderilor Uniunii, precum și ale tuturor utilizatorilor spectrului de frecvențe radio în cauză (atât comerciali, cât și necomerciali), precum și de opiniile altor părți interesate de evoluțiile tehnologice, comerciale și de reglementare care ar putea avea o legătură cu utilizarea spectrului de frecvențe radio.

                     (3)

                     Prin Decizia 2002/622/CE a Comisiei (2) a fost instituit un grup consultativ denumit Grupul pentru politica în domeniul spectrului de frecvențe radio (denumit în continuare „Grupul”), care să ofere Comisiei asistență și consiliere cu privire la chestiunile legate de politica în domeniul spectrului de frecvențe radio. Printre aceste chestiuni se numără disponibilitatea spectrului, armonizarea și alocarea frecvențelor, furnizarea informațiilor privind alocarea, disponibilitatea și utilizarea spectrului de frecvențe radio, metodele care trebuie utilizate în vederea acordării drepturilor de utilizare a spectrului, reconfigurarea, migrarea utilizatorilor spre alte frecvențe, valorificarea și utilizarea eficientă a spectrului de frecvențe radio și protecția sănătății oamenilor.

                     (4)

                     În decembrie 2018, Parlamentul European și Consiliul au adoptat Directiva (UE) 2018/1972 (3), care a reformat și a revizuit cadrul de reglementare al Uniunii în domeniul comunicațiilor electronice și a atribuit noi sarcini Grupului.

                     (5)

                     Grupul ar trebui să aducă o contribuție sporită la dezvoltarea unei politici a Uniunii Europene în domeniul spectrului de frecvențe radio care să țină seama nu numai de parametrii tehnici, ci și de considerente economice, politice, culturale, strategice, sanitare și sociale, precum și de diversele nevoi – care pot fi divergente – ale utilizatorilor spectrului de frecvențe radio, în scopul asigurării unei situații echitabile, nediscriminatorii și echilibrate.

                     (6)

                     Grupul ar trebui să includă experții guvernamentali la nivel înalt ai statelor membre. De asemenea, Grupul ar putea include observatori și ar putea invita alte persoane, inclusiv autorități de reglementare, autorități în materie de concurență, participanți la piață și grupuri de utilizatori sau de consumatori, să participe, după caz, la reuniunile sale.

                     (7)

                     Ținând seama de rolul său central în abordarea aspectelor legate de politica în domeniul spectrului de frecvențe radio în cadrul tuturor politicilor aplicabile ale Uniunii, trebuie menținute raporturi funcționale strânse între Grup și grupurile sau comitetele instituite în scopul punerii în aplicare a politicilor sectoriale ale Uniunii precum politica transporturilor, politica pieței interne de echipamente radio, politica audiovizualului, politica spațiului și comunicațiile.

                     (8)

                     Deși diferitele părți ale spectrului de frecvențe radio țin de responsabilitatea unor organisme de stat diferite, pentru a garanta eficacitatea dezbaterilor, fiecare delegație națională care participă la o reuniune a Grupului trebuie să aibă o imagine consolidată și coordonată la nivel național față de toate politicile care vizează utilizarea spectrului de frecvențe radio în statul membru în cauză, în ceea ce privește nu numai politica privind piața internă, ci și politicile din domeniile ordinii publice, siguranței publice, protecției civile și apărării, deoarece utilizarea spectrului de frecvențe radio în cadrul respectivelor politici poate influența organizarea spectrului de frecvențe radio în ansamblul său.

                     (9)

                     Grupul ar trebui să consulte utilizatorii relevanți ai spectrului de frecvențe radio, în ceea ce privește atât utilizarea comercială, cât și pe cea necomercială, precum și orice alte părți interesate, cu privire la evoluția tehnologică, comercială și normativă având legătură cu utilizarea spectrului de frecvențe radio. Grupul ar trebui să se asigure că aceste consultări sunt vaste și că ele se efectuează într-o manieră prospectivă.

                     (10)

                     Întrucât utilizarea spectrului de frecvențe radio nu se oprește la frontiere, Grupul ar trebui să fie deschis participării observatorilor din țările în curs de aderare și din țările Spațiului Economic European.

                     (11)

                     Conferința europeană a administrațiilor de poștă și telecomunicații (CEPT) ar trebui să fie invitată ca observator la lucrările Grupului, având în vedere faptul că activitățile acestuia au un impact semnificativ asupra spectrului de frecvențe radio la nivel paneuropean și că CEPT și organismele sale asociate dispun de vaste cunoștințe tehnice în domeniul gestionării spectrului de frecvențe radio. Utilizarea cunoștințelor de specialitate ale CEPT este, de asemenea, oportună pe baza mandatelor acordate acesteia în temeiul Deciziei privind spectrul de frecvențe radio în vederea elaborării măsurilor tehnice de punere în aplicare în domeniul alocării spectrului de frecvențe radio și al disponibilității informațiilor. Având în vedere importanța standardizării europene pentru dezvoltarea echipamentelor care utilizează spectrul de frecvențe radio, asocierea Institutului European de Standardizare în Telecomunicații (ETSI) în calitate de observator este în egală măsură importantă.

                     (12)

                     Ca urmare a intrării în vigoare a Directivei (UE) 2018/1972 și a Regulamentului (UE) 2018/1971 al Parlamentului European și al Consiliului (4), sarcinile Grupului ar trebui să fie adaptate la noul cadru de reglementare, iar rolul acestuia ar trebui să fie consolidat în consecință. Acest lucru ar trebui să faciliteze modelarea politicii Uniunii în domeniul spectrului de frecvențe radio în diferite domenii ale pieței europene a comunicațiilor electronice, în special în ceea ce privește suportul radio de bandă largă, să îmbunătățească în continuare orientarea strategică și transparența politicii în domeniul spectrului de frecvențe radio și să sprijine planificarea strategică și coordonarea abordărilor privind politica în domeniul spectrului de frecvențe radio la nivelul Uniunii.

                     (13)

                     În conformitate cu noile sarcini care i-au fost atribuite prin Directiva (UE) 2018/1972, Grupul ar trebui să ofere consiliere Parlamentului European și Consiliului, la solicitarea acestora, în chestiuni legate de spectrul de frecvențe radio. În plus, prezenta decizie ar trebui să pună la dispoziție baza pentru ca Grupul să devină forumul pentru coordonarea punerii în aplicare de către statele membre a obligațiilor care le revin în legătură cu spectrul de frecvențe radio în temeiul directivei menționate, inclusiv printr-un proces de evaluare inter pares, și pentru ca acesta să joace un rol central în domenii esențiale pentru piața internă, cum ar fi coordonarea și standardizarea transfrontaliere ale spectrului de frecvențe radio.

                     (14)

                     Având în vedere numărul de modificări necesare ca urmare a intrării în vigoare a Directivei (UE) 2018/1972, Decizia 2002/622/CE ar trebui abrogată și înlocuită, din motive de claritate.

                     (15)

                     Normele privind divulgarea informațiilor de către membrii Grupului ar trebui, de asemenea, stabilite în conformitate cu Regulamentul (CE) nr. 1049/2001 al Parlamentului European și al Consiliului (5), iar datele cu caracter personal ar trebui prelucrate în conformitate cu Regulamentul (UE) 2018/1725 al Parlamentului European și al Consiliului (6).

                     (16)

                     Prezenta decizie ar trebui să fie conformă cu normele orizontale definite de Comisie privind crearea și funcționarea grupurilor de experți ale Comisiei (7), în special în ceea ce privește calitatea de membru al Grupului, observatorii, participarea experților invitați și cheltuielile aferente reuniunilor,

               DECIDE:

            Articolul 1
            Obiectul
            Se instituie un grup consultativ pentru politica în domeniul spectrului de frecvențe radio, denumit Grupul pentru politica în domeniul spectrului de frecvențe radio („Grupul”).

            Articolul 2
            Atribuțiile

               (1)   Grupul acordă asistență și consiliere Comisiei:

                           (a)

                           privind aspecte strategice ale politicii în domeniul spectrului de frecvențe radio în Uniune;

                           (b)

                           privind coordonarea abordărilor referitoare la politica în domeniul spectrului de frecvențe radio în Uniune;

                           (c)

                           prin formularea de avize referitoare la propunerile legislative de programe multianuale privind politica în domeniul spectrului de frecvențe radio și eliberarea de frecvențe armonizate pentru utilizarea în comun sau pentru o utilizare care nu face obiectul unor drepturi individuale;

                           (d)

                           prin formularea de avize referitoare la recomandările Comisiei privind aplicarea armonizată a dispozițiilor cadrului de reglementare pentru comunicațiile electronice în domeniul spectrului de frecvențe radio, fără a aduce atingere rolului Organismului Autorităților Europene de Reglementare în Domeniul Comunicațiilor Electronice („OAREC”);

                           (e)

                           privind coordonarea și cooperarea dintre Comisie, statele membre și autoritățile competente relevante în ceea ce privește punerea în aplicare a legislației, a programelor și a politicilor existente ale Uniunii în domeniul spectrului de frecvențe radio;

                           (f)

                           dacă este cazul, privind condițiile armonizate referitoare la disponibilitatea și utilizarea eficientă a spectrului de frecvențe radio, care sunt necesare pentru instituirea și funcționarea pieței interne.

               (2)   Grupul oferă asistență statelor membre pentru ca acestea să coopereze între ele, cu Comisia și, la cererea acestora, cu Consiliul și Parlamentul European, în sprijinul planificării strategice și al coordonării abordărilor referitoare la politica în domeniul spectrului de frecvențe radio în Uniune, prin:

                           (a)

                           dezvoltarea de bune practici privind aspectele legate de spectrul de frecvențe radio, în vederea punerii în aplicare a dreptului Uniunii;

                           (b)

                           facilitarea coordonării între statele membre pentru a pune în aplicare dreptul Uniunii și a contribui la dezvoltarea pieței interne;

                           (c)

                           coordonarea abordărilor statelor membre în ceea ce privește asignarea și autorizarea utilizării spectrului de frecvențe radio și publicarea de rapoarte și de avize privind aspecte legate de spectrul de frecvențe radio.

               (3)   Grupul sprijină statele membre în efortul acestora de a coordona utilizarea spectrului de frecvențe radio la nivel transfrontalier pentru a se asigura că utilizarea spectrului de frecvențe radio pe teritoriul lor este organizată astfel încât niciun alt stat membru să nu fie împiedicat să permită utilizarea spectrului radio pe teritoriul său, mai ales în ceea ce privește spectrul radio armonizat, în conformitate cu dreptul Uniunii, în special din cauza interferențelor prejudiciabile transfrontaliere dintre statele membre.
               În acest scop, la cererea oricărui stat membru implicat, Grupul își pune la dispoziție bunele oficii pentru a soluționa orice problemă sau litigiu survenit între statele membre, precum și cu țări terțe, în ceea ce privește coordonarea transfrontalieră sau interferențele prejudiciabile transfrontaliere care împiedică statele membre să utilizeze spectrul radio pe teritoriul lor.
               În ceea ce privește spectrul radio armonizat, Grupul poate emite un aviz pentru a propune o soluție coordonată la o astfel de problemă sau un astfel de litigiu survenit între statele membre.

               (4)   Grupul oferă asistență Comisiei în activitatea pregătitoare a acesteia cu privire la propunerile adresate Consiliului pentru adoptarea, în conformitate cu articolul 218 alineatul (9) din Tratatul privind funcționarea Uniunii Europene, a deciziilor de stabilire a pozițiilor care urmează să fie adoptate în numele Uniunii în cadrul organizațiilor internaționale competente în materie de spectru de frecvențe radio.

               (5)   Grupul poate organiza reuniuni pentru a permite autorităților naționale de reglementare sau altor autorități competente, la cererea acestora, să discute și să facă schimb de opinii și de experiență în ceea ce privește procedurile de autorizare și condițiile de utilizare a spectrului de frecvențe radio.

               (6)   Fără a se aduce atingere alineatului (5), începând din data de 21 decembrie 2020, Grupul convoacă, în sensul articolului 35 din Directiva (UE) 2018/1972, reuniuni ale forumului de evaluare inter pares privind spectrul de frecvențe radio pentru care au fost stabilite condiții armonizate prin măsuri tehnice de punere în aplicare în conformitate cu Decizia 676/2002/CE, pentru a permite utilizarea spectrului de frecvențe radio pentru rețelele și serviciile pe suport radio de bandă largă, la cererea autorității naționale de reglementare sau a unei alte autorități competente a statului membru în cauză sau, în cazuri excepționale, astfel cum se menționează la articolul 35 alineatul (2) din Cod, la inițiativa Grupului.

            Articolul 3
            Membrii
            Membrii Grupului sunt autoritățile statelor membre.
            Fiecare stat membru desemnează un reprezentant la nivel înalt căruia îi revine responsabilitatea generală pentru politica strategică în domeniul spectrului de frecvențe radio.
            Comisia participă la toate reuniunile Grupului, la nivelul corespunzător, și asigură secretariatul Grupului.

            Articolul 4
            Funcționarea

               (1)   La cererea Comisiei sau din proprie inițiativă, Grupul adoptă avize și rapoarte, pe care le adresează Comisiei. Avizele și rapoartele se adoptă prin consens sau, dacă acest lucru nu este posibil, prin vot cu majoritate simplă, fiecare membru având un vot. Membrii care au votat împotrivă dispun de dreptul ca la avizele, recomandările sau rapoartele Grupului să se anexeze o declarație care să rezume argumentele pe care se întemeiază poziția lor.

               (2)   În urma unei cereri formulate de Parlamentul European sau de Consiliu privind un aviz sau un raport al Grupului referitor la aspectele de politică din domeniul spectrului de frecvențe radio legate de comunicațiile electronice, Grupul adoptă un astfel de aviz sau raport în conformitate cu normele prevăzute la alineatul (1). Grupul prezintă avizul sau raportul său instituției care l-a solicitat, precum și Comisiei. Atunci când este cazul, respectivul aviz sau raport poate fi prezentat verbal Parlamentului European sau Consiliului de către președintele Grupului sau de către un membru desemnat de Grup.

               (3)   Grupul alege un președinte dintre membrii săi. Comisia poate înființa subgrupuri care să examineze chestiuni specifice pe baza mandatului stabilit de Comisie. Subgrupurile își desfășoară activitatea în conformitate cu normele orizontale definite de Comisie privind crearea și funcționarea grupurilor de experți ale Comisiei (8) și prezintă rapoarte Grupului. Subgrupurile sunt dizolvate de îndată ce și-au îndeplinit mandatul.

               (4)   Comisia poate convoca reuniunile Grupului cu privire la orice chestiune care ține de competența acestuia, prin intermediul secretariatului și de comun acord cu președintele. Comisia recurge la această opțiune atunci când acest lucru este necesar pentru aplicarea articolului 2 alineatul (2) din prezenta decizie.

               (5)   Grupul își stabilește regulamentul de procedură în urma unei propuneri din partea Comisiei, prin consens sau, în absența unui consens, prin vot cu majoritate simplă, fiecare stat membru dispunând de un vot. Regulamentul de procedură este supus aprobării Comisiei.

               (6)   Grupul poate invita la reuniunile sale observatori, inclusiv din țările Spațiului Economic European și din țările candidate la aderarea la Uniune, precum și observatori din cadrul CEPT și ETSI; de asemenea, Grupul poate audia experți și părți interesate. Observatorii își desemnează propriii reprezentanți. Observatorii și reprezentanții acestora pot fi autorizați de președinte să participe la discuțiile Grupului și să își prezinte cunoștințele de specialitate. Cu toate acestea, observatorii nu au drept de vot și nu participă la formularea recomandărilor sau a avizelor Grupului. În cazul în care consideră că este necesar să adune dovezi în vederea pregătirii unui aviz sau a unui raport, Grupul poate invita reprezentanți relevanți din sectorul de profil care să își prezinte punctele de vedere în cadrul reuniunilor sale.

               (7)   În cazul în care consideră că acest lucru este oportun, Grupul poate invita la reuniunile sale experți ai autorităților naționale de reglementare sau ai altor autorități competente, precum și ai OAREC.
               În sensul articolului 35 din Directiva 2018/1972, Grupul permite participarea experților din partea autorităților naționale de reglementare sau a altor autorități competente menționate în Directiva (UE) 2018/1972, precum și din partea OAREC.
               Sub rezerva normelor detaliate care urmează a fi convenite cu OAREC și cu Comisia, Grupul permite OAREC să participe la activitățile sale pentru chestiunile legate de reglementarea pieței și concurența în domeniul spectrului de frecvențe radio care intră în sfera de competență a OAREC.

            Articolul 5
            Relația cu Parlamentul European
            Fără a aduce atingere articolelor 2 și 4, în ceea ce privește informațiile care trebuie transmise Parlamentului European și participarea experților Parlamentului European la reuniunile Grupului se aplică punctul 15, anexa I și anexa II la Acordul-cadru privind relațiile dintre Parlamentul European și Comisia Europeană (9).

            Articolul 6
            Consultările
            Grupul consultă în detaliu și încă din stadiile inițiale participanții la piață, consumatorii și utilizatorii finali, în mod deschis și transparent.

            Articolul 7
            Confidențialitatea
            În cazul în care Comisia declară că avizul solicitat sau problema ridicată are un caracter confidențial, membrii Grupului, precum și observatorii și orice alte persoane care participă la o reuniune a Grupului au obligația de a nu divulga nicio informație de care au luat cunoștință în cadrul lucrărilor Grupului, ale subgrupurilor sau ale grupurilor de lucru ale experților. În astfel de cazuri, Comisia poate decide ca numai membrii Grupului să participe la reuniuni.

            Articolul 8
            Secretul profesional și gestionarea informațiilor clasificate
            Membrii Grupului și reprezentanții acestora, precum și experții și observatorii invitați respectă obligația privind secretul profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (10) și (UE, Euratom) 2015/444 (11) ale Comisiei. Dacă aceste obligații nu sunt respectate, Comisia poate lua toate măsurile care se impun.

            Articolul 9
            Transparența

               (1)   Grupul și subgrupurile sunt înregistrate în registrul grupurilor de experți.

               (2)   În ceea ce privește componența Grupului, în registrul grupurilor de experți se publică următoarele date:

                           (a)

                           numele observatorilor;

                           (b)

                           denumirile autorităților statelor membre;

                           (c)

                           denumirile autorităților din țările terțe.

               (3)   Toate documentele relevante, incluzând ordinile de zi, procesele-verbale și contribuțiile participanților, se publică fie în registrul grupurilor de experți, fie prin includerea în registru a unui link către un site web specializat care conține informațiile respective. Accesul la site-urile web specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică în timp util înainte de reuniune, iar procesele-verbale se publică fără întârziere după reuniune. Se prevăd excepții de la publicare numai dacă se consideră că divulgarea unui document ar putea submina protecția unui interes public sau privat, astfel cum este definit la articolul 4 din Regulamentul (CE) nr. 1049/2001.

               (4)   Cu acordul Comisiei, Grupul poate decide, cu majoritatea simplă a membrilor săi, ca deliberările să fie publice.

            Articolul 10
            Cheltuielile aferente reuniunilor

               (1)   Participanții la activitățile Grupului și ale subgrupurilor nu sunt remunerați pentru serviciile oferite.

               (2)   Pentru reuniunile Grupului, rambursarea de către Comisie a cheltuielilor de călătorie este limitată la o persoană din fiecare delegație a unui stat membru. Nu sunt rambursate de către Comisie cheltuielile de deplasare ale observatorilor și ale experților sau ale altor părți interesate care intră sub incidența articolului 4 alineatul (6), și nici cheltuielile ocazionate atunci când Grupul, președintele sau reprezentanții acestuia se întâlnesc cu părțile interesate.

               (3)   Costurile aferente organizării reuniunilor Grupului sunt suportate de către Comisie în măsura în care aceste reuniuni se desfășoară la Bruxelles. În ceea ce privește reuniunile Grupului care se desfășoară în Uniunea Europeană în afara Bruxelles-ului, numai cheltuielile de deplasare sunt suportate de către Comisie.

               (4)   Comisia poate dispune efectuarea unor studii externe pentru a sprijini activitatea Grupului. În acest caz, Comisia are dreptul de a decide cu privire la necesitatea efectuării studiului, acoperă costurile implicate și este responsabilă cu gestionarea acestor studii.

               (5)   Costurile aferente creării și întreținerii site-ului web al Grupului sunt suportate de Comisie.

            Articolul 11
            Abrogare
            Decizia 2002/622/CE se abrogă.

            Adoptată la Bruxelles, 11 iunie 2019.

                  Pentru Comisie

               Mariya GABRIEL

                  Membru al Comisiei

            (1)  Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (JO L 108, 24.4.2002, p. 1).

            (2)  Decizia 2002/622/CE a Comisiei din 26 iulie 2002 de instituire a unui Grup pentru politica în domeniul spectrului de frecvențe radio (JO L 198, 27.7.2002, p. 49).

            (3)  Directiva (UE) 2018/1972 a Parlamentului European și a Consiliului din 11 decembrie 2018 de instituire a Codului european al comunicațiilor electronice (JO L 321, 17.12.2018, p. 36).

            (4)  Regulamentul (UE) 2018/1971 al Parlamentului European și al Consiliului din 11 decembrie 2018 de instituire a Organismului Autorităților Europene de Reglementare în Domeniul Comunicațiilor Electronice (OAREC) și a Agenției de sprijin pentru OAREC (Oficiul OAREC) și de modificare a Regulamentului (UE) 2015/2120 și de abrogare a Regulamentului (CE) nr. 1211/2009 (JO L 321, 17.12.2018, p. 1).

            (5)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).

            (6)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

            (7)  Decizia Comisiei din 30 mai 2016 de instituire a unor reguli orizontale privind crearea și funcționarea grupurilor de experți ale Comisiei, C(2016) 3301 final.

            (8)  Decizia Comisiei din 30 mai 2016 de instituire a unor reguli orizontale privind crearea și funcționarea grupurilor de experți ale Comisiei, C(2016) 3301 final.

            (9)  JO L 304, 20.11.2010, p. 47.

            (10)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).

            (11)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).


title: Decizia (UE) 2019/951 a Consiliului din 17 mai 2019 privind semnarea, în numele Uniunii Europene, și aplicarea provizorie a Protocolului privind punerea în aplicare a Acordului de parteneriat în sectorul pescuitului între Comunitatea Europeană și Republica Capului Verde (2019-2024)

text:
                  12.6.2019

                  RO

                  Jurnalul Oficial al Uniunii Europene

                  L 154/1

         DECIZIA (UE) 2019/951 A CONSILIULUI
         din 17 mai 2019
         privind semnarea, în numele Uniunii Europene, și aplicarea provizorie a Protocolului privind punerea în aplicare a Acordului de parteneriat în sectorul pescuitului între Comunitatea Europeană și Republica Capului Verde (2019-2024)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     La 19 decembrie 2006, Consiliul a adoptat Regulamentul (CE) nr. 2027/2006 (1), prin care s-a încheiat Acordul de parteneriat în sectorul pescuitului între Comunitatea Europeană și Republica Capului Verde (2) (denumit în continuare „acordul”). Acordul a intrat în vigoare la 30 martie 2007, a fost reînnoit tacit și este încă în vigoare.

                     (2)

                     Ca urmare a recomandării Comisiei, Consiliul a decis la 4 iunie 2018 să autorizeze începerea negocierilor cu Republica Capului Verde în vederea încheierii unui nou protocol privind punerea în aplicare a acordului.

                     (3)

                     Protocolul anterior la acord a expirat la 22 decembrie 2018.

                     (4)

                     Comisia a negociat, în numele Uniunii, un nou protocol. Ca urmare a acestor negocieri, noul protocol a fost parafat la 12 octombrie 2018.

                     (5)

                     Obiectivul Protocolului privind punerea în aplicare a Acordului de parteneriat în sectorul pescuitului între Comunitatea Europeană și Republica Capului Verde (2019-2024) (denumit în continuare „protocolul”) este de a permite Uniunii și Republicii Capului Verde să colaboreze mai strâns în vederea promovării unei politici sustenabile în domeniul pescuitului, a unei exploatări responsabile a resurselor piscicole din apele Capului Verde și a eforturilor acestei țări de a dezvolta o economie albastră.

                     (6)

                     Pentru a asigura începerea rapidă a activităților de pescuit de către navele Uniunii, protocolul ar trebui să se aplice cu titlu provizoriu de la data semnării acestuia.

                     (7)

                     Protocolul ar trebui să fie semnat și să se aplice cu titlu provizoriu, până la finalizarea procedurilor necesare pentru intrarea sa în vigoare,

               ADOPTĂ PREZENTA DECIZIE:

            Articolul 1
            Se autorizează semnarea în numele Uniunii a Protocolului privind punerea în aplicare a Acordului de parteneriat în sectorul pescuitului între Comunitatea Europeană și Republica Capului Verde (2019-2024), sub rezerva încheierii protocolului menționat.
            Textul protocolului este atașat la prezenta decizie.

            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze protocolul în numele Uniunii.

            Articolul 3
            Protocolul se aplică cu titlu provizoriu începând cu data semnării acestuia (3), până la finalizarea procedurilor necesare pentru intrarea sa în vigoare.

            Articolul 4
            Prezenta decizie intră în vigoare la data adoptării.

            Adoptată la Bruxelles, 17 mai 2019.

                  Pentru Consiliu

                  Președintele

               E.O. TEODOROVICI

            (1)  Regulamentul (CE) nr. 2027/2006 al Consiliului din 19 decembrie 2006 privind încheierea Acordului de parteneriat în sectorul pescuitului între Comunitatea Europeană și Republica Capului Verde (JO L 414, 30.12.2006, p. 1).

            (2)  JO L 414, 30.12.2006, p. 3.

            (3)  Data de la care protocolul se aplică cu titlu provizoriu va fi publicată în Jurnalul Oficial al Uniunii Europene de către Secretariatul General al Consiliului.


title: Decizia (UE, Euratom) 2019/958 a Consiliului din 6 iunie 2019 de numire a unui membru, propus de Republica Bulgaria, în cadrul Comitetului Economic și Social European

text:
                  12.6.2019

                  RO

                  Jurnalul Oficial al Uniunii Europene

                  L 154/40

         DECIZIA (UE, Euratom) 2019/958 A CONSILIULUI
         din 6 iunie 2019
         de numire a unui membru, propus de Republica Bulgaria, în cadrul Comitetului Economic și Social European
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 302,
         având în vedere Tratatul de instituire a Comunității Europene a Energiei Atomice, în special articolul 106a,
         având în vedere propunerea guvernului bulgar,
         având în vedere avizul Comisiei Europene,
         întrucât:

                     (1)

                     La 18 septembrie 2015 și 1 octombrie 2015, Consiliul a adoptat Deciziile (UE, Euratom) 2015/1600 (1) și (UE, Euratom) 2015/1790 (2) de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020.

                     (2)

                     Un loc de membru în cadrul Comitetului Economic și Social European a devenit vacant ca urmare a decesului dlui Bojidar DANEV,

               ADOPTĂ PREZENTA DECIZIE:

            Articolul 1
            Dl Radosvet RADEV, Executive President of the Bulgarian Industrial Association, este numit în calitatea de membru în cadrul Comitetului Economic și Social European pentru durata rămasă a mandatului actual, care se încheie la 20 septembrie 2020.

            Articolul 2
            Prezenta decizie intră în vigoare la data adoptării.

            Adoptată la Luxemburg, 6 iunie 2019.

                  Pentru Consiliu

                  Președintele

               A. BIRCHALL

            (1)  Decizia (UE, Euratom) 2015/1600 a Consiliului din 18 septembrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 248, 24.9.2015, p. 53).

            (2)  Decizia (UE, Euratom) 2015/1790 a Consiliului din 1 octombrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 260, 7.10.2015, p. 23).


title: Decizia (UE) 2019/959 a Consiliului din 6 iunie 2019 de numire a unui membru, propus de Regatul Suediei, în cadrul Comitetului Regiunilor

text:
                  12.6.2019

                  RO

                  Jurnalul Oficial al Uniunii Europene

                  L 154/41

         DECIZIA (UE) 2019/959 A CONSILIULUI
         din 6 iunie 2019
         de numire a unui membru, propus de Regatul Suediei, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului suedez,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 20 iulie 2015, prin Decizia (UE) 2015/1203 (4) a Consiliului, dna Lotta HÅKANSSON HARJU a fost înlocuită de dna Anna LJUNGDELL în calitatea de membru. La 22 mai 2017, prin Decizia (UE) 2017/884 a Consiliului (5), dna Anna LJUNGDELL a fost înlocuită de dna Camilla JANSON în calitatea de membru.

                     (2)

                     Un loc de membru în cadrul Comitetului Regiunilor a devenit vacant ca urmare a încheierii mandatului dnei Camilla JANSON,

               ADOPTĂ PREZENTA DECIZIE:

            Articolul 1
            Este numită în calitatea de membru în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        —

                        dna Karin WANNGÅRD, Ledamot i kommunfullmäktige, Stockholms kommun.

            Articolul 2
            Prezenta decizie intră în vigoare la data adoptării.

            Adoptată la Luxemburg, 6 iunie 2019.

                  Pentru Consiliu

                  Președintele

               A. BIRCHALL

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

            (4)  Decizia (UE) 2015/1203 a Consiliului din 20 iulie 2015 de numire a trei membri suedezi și a șase supleanți suedezi în cadrul Comitetului Regiunilor (JO L 195, 23.7.2015, p. 44).

            (5)  Decizia (UE) 2017/884 a Consiliului din 22 mai 2017 de numire a unui membru, propus de Regatul Suediei, în cadrul Comitetului Regiunilor (JO L 135, 24.5.2017, p. 21).


title: Decizia (UE) 2019/960 a Consiliului din 6 iunie 2019 de numire a doi membri și a doi supleanți, propuși de Republica Cehă, în cadrul Comitetului Regiunilor

text:
                  12.6.2019

                  RO

                  Jurnalul Oficial al Uniunii Europene

                  L 154/42

         DECIZIA (UE) 2019/960 A CONSILIULUI
         din 6 iunie 2019
         de numire a doi membri și a doi supleanți, propuși de Republica Cehă, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului ceh,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

                     (2)

                     Două locuri de membru în cadrul Comitetului Regiunilor au devenit vacante ca urmare a încheierii mandatelor doamnei Adriana KRNÁČOVÁ și domnului Petr OSVALD.

                     (3)

                     Un loc de supleant în cadrul Comitetului Regiunilor a devenit vacant ca urmare a încheierii mandatului domnului Tomáš HUDEČEK.

                     (4)

                     Un loc de supleant a devenit vacant ca urmare a numirii domnului Jan MAREŠ în calitatea de membru în cadrul Comitetului Regiunilor,

               ADOPTĂ PREZENTA DECIZIE:

            Articolul 1
            Sunt numiți în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        (a)

                        în calitatea de membri:

                                    —

                                    domnul Zdeněk HŘIB, Člen zastupitelstva hl. m. Prahy;

                                    —

                                    domnul Jan MAREŠ, Člen zastupitelstva statutárního města Chomutov,

                              și

                        (b)

                        în calitatea de supleanți:

                                    —

                                    domnul Martin DLOUHÝ, Člen zastupitelstva hl. m. Prahy;

                                    —

                                    domnul Jaroslav ZÁMEČNÍK, Člen zastupitelstva statutárního města Liberec.

            Articolul 2
            Prezenta decizie intră în vigoare la data adoptării.

            Adoptată la Luxemburg, 6 iunie 2019.

                  Pentru Consiliu

                  Președintele

               A. BIRCHALL

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: Decizia (UE) 2019/991 a Parlamentului European din 16 ianuarie 2019 privind închiderea conturilor Biroului European de Sprijin pentru Azil pentru exercițiul financiar 2016

text:
               18.6.2019

               RO

               Jurnalul Oficial al Uniunii Europene

               L 160/23

      DECIZIA (UE) 2019/991 A PARLAMENTULUI EUROPEAN
      din 16 ianuarie 2019
      privind închiderea conturilor Biroului European de Sprijin pentru Azil pentru exercițiul financiar 2016
      PARLAMENTUL EUROPEAN,

                  —

                  având în vedere conturile anuale finale ale Biroului European de Sprijin pentru Azil pentru exercițiul financiar 2016,

                  —

                  având în vedere Raportul Curții de Conturi privind conturile anuale ale Biroului European de Sprijin pentru Azil pentru exercițiul financiar 2016, însoțit de răspunsul Biroului (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2016, în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 20 februarie 2018 privind descărcarea de gestiune a Biroului în ceea ce privește execuția bugetară pentru exercițiul financiar 2016 (05941/2018 – C8-0087/2018),

                  —

                  având în vedere Decizia sa din 18 aprilie 2018 (3) de amânare a deciziei de descărcare de gestiune pentru exercițiul financiar 2016, precum și răspunsul directorului executiv al Biroului European de Sprijin pentru Azil,

                  —

                  având în vedere Decizia sa din 24 octombrie 2018 (4) prin care se refuză acordarea descărcării de gestiune pentru exercițiul financiar 2016 directorului executiv al Biroului European de Sprijin pentru Azil,

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (5), în special articolul 208,

                  —

                  având în vedere Regulamentul (UE) nr. 439/2010 al Parlamentului European și al Consiliului din 19 mai 2010 privind înființarea unui Birou European de Sprijin pentru Azil (6), în special articolul 36,

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 din Regulamentul de procedură și articolul 5 alineatul (2) litera (a) al doilea paragraf din anexa IV la acesta,

         1.

            aprobă închiderea conturilor Biroului European de Sprijin pentru Azil pentru exercițiul financiar 2016;

         2.

            încredințează Președintelui sarcina de a transmite prezenta decizie directorului executiv al Biroului European de Sprijin pentru Azil, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

               Președintele

            Antonio TAJANI

               Secretarul general

            Klaus WELLE

         (1)  JO C 417, 6.12.2017, p. 79.

         (2)  A se vedea nota de subsol 1.

         (3)  JO L 248, 3.10.2018, p. 195.

         (4)  JO L 331, 28.12.2018, p. 213.

         (5)  JO L 298, 26.10.2012, p. 1.

         (6)  JO L 132, 29.5.2010, p. 11.

         (7)  JO L 328, 7.12.2013, p. 42.


title: Decizia (UE) 2019/1086 a Consiliului din 18 iunie 2019 privind poziția care urmează să fie luată în numele Uniunii Europene în cadrul reuniunii plenare a Grupului de state împotriva corupției (GRECO) sau în cadrul Comitetului de Miniștri al Consiliului Europei în ceea ce privește decizia de acordare a statutului de observator Uniunii în cadrul GRECO

text:
                  26.6.2019

                  RO

                  Jurnalul Oficial al Uniunii Europene

                  L 171/115

         DECIZIA (UE) 2019/1086 A CONSILIULUI
         din 18 iunie 2019
         privind poziția care urmează să fie luată în numele Uniunii Europene în cadrul reuniunii plenare a Grupului de state împotriva corupției (GRECO) sau în cadrul Comitetului de Miniștri al Consiliului Europei în ceea ce privește decizia de acordare a statutului de observator Uniunii în cadrul GRECO
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 83 coroborat cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Rezoluția statutară nr. (93)28 a Consiliului Europei privind acordurile parțiale și extinse prevede posibilitatea ca statele care nu sunt membre ale Consiliului Europei și organizațiile internaționale să participe în calitate de observatori la acorduri parțiale și extinse precum Acordul privind constituirea Grupului de State împotriva corupției (GRECO).

                     (2)

                     La 6 iunie 2019, Consiliul și-a exprimat sprijinul cu privire la statutul de observator al Uniunii în cadrul GRECO și a invitat Comisia să prezinte o propunere privind poziția care urmează să fie adoptată în numele Uniunii în cadrul Consiliului Europei.

                     (3)

                     La 6 iunie 2019, Comisia a prezentat Secretarului General al Consiliului Europei o cerere privind participarea Uniunii la GRECO în calitate de observator.

                     (4)

                     Dobândirea statutului de observator are efecte juridice care se limitează la următoarele: observatorii au dreptul să participe la reuniunile GRECO și să aibă acces la toate documentele discutate; observatorii nu au drept de vot, nu fac obiectul evaluărilor și nu adoptă poziții oficiale în cadrul proceselor de evaluare și nici nu participă la misiuni de evaluare. Nu se solicită nicio contribuție financiară din partea observatorilor.

                     (5)

                     Participarea Uniunii la GRECO ca observator nu împiedică o eventuală participare viitoare la GRECO în calitate de membru cu drepturi depline.

                     (6)

                     Toate statele membre ale Uniunii sunt membre ale GRECO.

                     (7)

                     Se preconizează că GRECO va fi invitat să decidă cu privire la statutul de observator al Uniunii la cea de a 83-a reuniune plenară a sa care are loc la Strasbourg, la 17-21 iunie 2019, sau la următoarea sa reuniune plenară.

                     (8)

                     În cazul în care respectiva decizie nu este adoptată în cadrul celei de a 83-a reuniuni plenare a GRECO sau în cadrul următoarei sale reuniuni plenare, se preconizează că respectiva chestiune va fi supusă atenției Comitetului de Miniștri al Consiliului Europei care va fi invitat să ia o decizie cu privire la acordarea statutului de observator Uniunii în cadrul GRECO.

                     (9)

                     Este oportun să se stabilească poziția care urmează să fie luată în numele Uniunii în cadrul reuniunii plenare a GRECO sau, după caz, de către Comitetul de Miniștri al Consiliului Europei în ceea ce privește adoptarea deciziei privind acordarea statutului de observator Uniunii în cadrul GRECO.

                     (10)

                     Prezenta decizie respectă principiul cooperării loiale.

                     (11)

                     Prezenta decizie respectă principiul de atribuire a competențelor și nu afectează repartizarea competențelor între Uniune și statele membre ale acesteia.

                     (12)

                     În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană și la Tratatul privind funcționarea Uniunii Europene, și fără a aduce atingere articolului 4 din protocolul menționat, Regatul Unit și Irlanda nu participă la adoptarea și aplicarea prezentei decizii, aceasta nu este obligatorie pentru statele membre respective și nu li se aplică.

                     (13)

                     În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică,

               ADOPTĂ PREZENTA DECIZIE:

            Articolul 1
            Poziția care urmează să fie luată în numele Uniunii cu privire la decizia de acordare a statutului de observator Uniunii în cadrul Grupului de state împotriva corupției (GRECO) este următoarea:

                        (a)

                        statele membre ale Uniunii sprijină adoptarea deciziei privind acordarea statutului de observator Uniunii în cadrul GRECO, la cea de a 83-a reuniune plenară a GRECO sau la următoarea sa reuniune plenară;

                        (b)

                        în cazul în care decizia nu este adoptată în cadrul celei de a 83-a reuniuni plenare a GRECO sau la următoarea sa reuniune plenară, statele membre ale Uniunii sunt de acord ca respectiva chestiune să fie supusă atenției Comitetului de Miniștri al Consiliului Europei și susțin adoptarea de către respectivul comitet a deciziei de acordare a statutului de observator Uniunii în cadrul GRECO.

            Articolul 2
            Prezenta decizie intră în vigoare la data adoptării.

            Adoptată la Luxemburg, 18 iunie 2019.

                  Pentru Consiliu

                  Președintele

               P. DAEA


title: Decizia (UE) 2019/1104 a Consiliului din 25 iunie 2019 de modificare a Deciziei (UE) 2015/116 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020

text:
                  28.6.2019

                  RO

                  Jurnalul Oficial al Uniunii Europene

                  L 175/33

         DECIZIA (UE) 2019/1104 A CONSILIULUI
         din 25 iunie 2019
         de modificare a Deciziei (UE) 2015/116 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere solicitarea guvernului estonian,
         întrucât:

                     (1)

                     La 26 ianuarie 2015, Consiliul a adoptat Decizia (UE) 2015/116 (1) de numire, în special, a membrilor și a supleanților estonieni în cadrul Comitetului Regiunilor pentru perioada 26 ianuarie 2015-25 ianuarie 2020.

                     (2)

                     Dl Mihkel JUHKAMI (Mayor of Rakvere City) și dl Kurmet MÜÜRSEPP (Member of Antsla Rural Municipality Council) sunt membri în cadrul Comitetului Regiunilor începând de la 26 ianuarie 2015.

                     (3)

                     Dl Rait PIHELGAS (Mayor of Ambla Rural Municipality) și dl Jan TREI (Mayor of Viimsi Rural Municipality) sunt supleanți în cadrul Comitetului Regiunilor începând de la 26 ianuarie 2015.

                     (4)

                     Prin scrisoarea din 4 iunie 2019, guvernul estonian a informat Consiliul cu privire la modificarea funcțiilor deținute în temeiul actualelor mandate electorale ale dlui Mihkel JUHKAMI, dlui Kurmet MÜÜRSEPP, dlui Rait PIHELGAS și dlui Jan TREI.

                     (5)

                     Decizia (UE) 2015/116 ar trebui modificată în consecință,

               ADOPTĂ PREZENTA DECIZIE:

            Articolul 1
            În anexa I la Decizia (UE) 2015/116, rubricile corespunzătoare dlui Mihkel JUHKAMI și dlui Kurmet MÜÜRSEPP se înlocuiesc cu următorul text:

               „Dl Mihkel JUHKAMI
               Chairman of Rakvere Town Council
               Dl Kurmet MÜÜRSEPP

                  Deputy Mayor of Antsla Rural Municipality”.

            Articolul 2
            În anexa II la Decizia (UE) 2015/116, rubricile corespunzătoare dlui Rait PIHELGAS și dlui Jan TREI se înlocuiesc cu următorul text:

               „Dl Rait PIHELGAS
               Mayor of Järva Rural Municipality
               Dl Jan TREI

                  Member of Viimsi Rural Municipality Council”.

            Articolul 3
            Prezenta decizie intră în vigoare la data adoptării.

            Adoptată la Luxemburg, 25 iunie 2019.

                  Pentru Consiliu

                  Președintele

               A. ANTON

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).


title: Decizia (UE) 2019/1107 a Consiliului din 25 iunie 2019 de numire a unui supleant, propus de Regatul Spaniei, în cadrul Comitetului Regiunilor

text:
                  28.6.2019

                  RO

                  Jurnalul Oficial al Uniunii Europene

                  L 175/37

         DECIZIA (UE) 2019/1107 A CONSILIULUI
         din 25 iunie 2019
         de numire a unui supleant, propus de Regatul Spaniei, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului spaniol,
         întrucât:

                     (1)

                     La 26 ianuarie 2015, la 5 februarie 2015 și la 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 16 decembrie 2015, prin Decizia (UE) 2015/2397 a Consiliului (4), domnul Javier GONZALEZ ORTIZ a fost înlocuit de doamna Maria Luisa de MIGUEL ANASAGASTI în calitatea de supleant.

                     (2)

                     Un loc de supleant în cadrul Comitetului Regiunilor a devenit vacant ca urmare a încheierii mandatului doamnei Maria Luisa de MIGUEL ANASAGASTI,

               ADOPTĂ PREZENTA DECIZIE:

            Articolul 1
            Este numit în calitatea de supleant în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        —

                        domnul Julián ZAFRA DÍAZ, Director General de Asuntos Económicos con la Unión Europea del Gobierno de Canarias.

            Articolul 2
            Prezenta decizie intră în vigoare la data adoptării.

            Adoptată la Luxemburg, 25 iunie 2019.

                  Pentru Consiliu

                  Președintele

               A. ANTON

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

            (4)  Decizia (UE) 2015/2397 a Consiliului din 16 decembrie 2015 de numire a unui membru spaniol și a unui supleant spaniol în cadrul Comitetului Regiunilor (JO L 332, 18.12.2015, p. 144).


title: Decizia (PESC) 2019/1210 a Consiliului din 15 iulie 2019 de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene

text:
                  17.7.2019

                  RO

                  Jurnalul Oficial al Uniunii Europene

                  L 191/9

         DECIZIA (PESC) 2019/1210 A CONSILIULUI
         din 15 iulie 2019
         de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 27 mai 2016, Consiliul a adoptat Decizia (PESC) 2016/849 (1) privind măsuri restrictive împotriva Republicii Populare Democrate Coreene.

                     (2)

                     În conformitate cu articolul 36 alineatul (2) din Decizia (PESC) 2016/849, Consiliul a reexaminat lista persoanelor și entităților desemnate care figurează în anexele II, III, V și VI la decizia menționată.

                     (3)

                     O persoană care a fost inclusă atât pe lista din anexa I, cât și pe lista din anexa II ar trebui eliminată din anexa II. Rubrica referitoare la o entitate din anexa III ar trebui actualizată.

                     (4)

                     Decizia (PESC) 2016/849 ar trebui modificată în mod corespunzător,

               ADOPTĂ PREZENTA DECIZIE:

            Articolul 1
            Anexele II și III la Decizia (PESC) 2016/849 se modifică în conformitate cu anexa la prezenta decizie.

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 15 iulie 2019.

                  Pentru Consiliu

                  Președintele

               F. MOGHERINI

            (1)  Decizia (PESC) 2016/849 a Consiliului din 27 mai 2016 privind măsuri restrictive împotriva Republicii Populare Democrate Coreene și de abrogare a Deciziei 2013/183/PESC (JO L 141, 28.5.2016, p. 79).

            ANEXĂ
            Decizia (PESC) 2016/849 se modifică după cum urmează:

                        1.

                        În anexa II, secțiunea I partea A („Persoane”) se modifică după cum urmează:

                                    (a)

                                    Rubrica 30, referitoare la RI Pyong Chol (Data nașterii 1948), se elimină;

                                    (b)

                                    rubricile rămase se renumerotează de la 1 la 27.

                        2.

                        În anexa III partea B („Entități”), rubrica referitoare la următoarea entitate se înlocuiește după cum urmează:

                                    „3.

                                    Biroul Administrativ Maritim

                                       alias Biroul Administrativ Maritim al Coreei de Nord sau Administrația maritimă a Republicii Populare Democrate Coreene

                                                Adresă: Ryonhwa-2Dong, Central District, Phenian, RPDC

                                                PO Box 416

                                                Tel. 850 218111 Ex 8059

                                                Fax 850 2381410

                                                E-mail: mab@silibank.net.kp

                                                Site web: www.ma.gov.kp

                                    16.10.2017

                                    Biroul Administrativ Maritim a contribuit la eludarea sancțiunilor impuse de Consiliul de Securitate al Organizației Națiunilor Unite, inclusiv prin redenumirea și reînmatricularea unor active ale entităților desemnate și prin furnizarea de documente false navelor care fac obiectul sancțiunilor impuse de Organizația Națiunilor Unite.”


title: Decizia (UE) 2019/1255 a Consiliului din 18 iulie 2019 de modificare a Protocolului nr. 5 privind Statutul Băncii Europene de Investiții

text:
                  24.7.2019

                  RO

                  Jurnalul Oficial al Uniunii Europene

                  L 196/1

         DECIZIA (UE) 2019/1255 A CONSILIULUI
         din 18 iulie 2019
         de modificare a Protocolului nr. 5 privind Statutul Băncii Europene de Investiții
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 308,
         având în vedere cererea din partea Băncii Europene de Investiții,
         după transmiterea proiectului de act legislativ către parlamentele naționale,
         având în vedere avizul Parlamentului European (1),
         având în vedere avizul Comisiei Europene (2),
         hotărând în conformitate cu o procedură legislativă specială,
         întrucât:

                     (1)

                     În cadrul reuniunii sale din 11 decembrie 2018, Consiliul de administrație al Băncii Europene de Investiții (denumită în continuare „banca”) a aprobat un calendar pentru punerea în aplicare a modificărilor de guvernanță pe care le-a prezentat în cadrul unei reuniuni la 17 iulie 2018.

                     (2)

                     În urma unei decizii a Consiliului guvernatorilor al băncii din 22 iunie 2018, a fost convocat un grup de lucru la nivel înalt al acționarilor, pentru a analiza posibilitățile anumitor state membre de a subscrie capital suplimentar în cadrul băncii.

                     (3)

                     Este oportun să se majoreze capitalul subscris de Polonia cu 5 386 000 000 EUR, în conformitate cu cererea sa.

                     (4)

                     De asemenea, este oportun să se majoreze capitalul subscris de România cu 125 452 381 EUR, în conformitate cu cererea sa.

                     (5)

                     În contextul acestor majorări, ar trebui, de asemenea, să se modifice dispozițiile privind desemnarea membrilor supleanți ai Consiliului de administrație al băncii de către grupuri de state membre acționând de comun acord.

                     (6)

                     Statutul băncii ar trebui, prin urmare, să fie modificat în mod corespunzător,

               ADOPTĂ PREZENTA DECIZIE:

            Articolul 1
            Protocolul nr. 5 privind Statutul Băncii Europene de Investiții, anexat la Tratatul privind funcționarea Uniunii Europene, se modifică după cum urmează:

                        1.

                        La articolul 4 alineatul (1), primul paragraf se modifică după cum urmează:

                                    (a)

                                    partea introductivă se înlocuiește cu următorul text:

                                       „(1)   Banca dispune de un capital de 248 795 606 881 EUR, subscris de statele membre până la concurența următoarelor valori:”;

                                    (b)

                                    rândurile referitoare la Polonia și România se înlocuiesc cu următoarele:

                                                „Polonia

                                                11 366 679 827 ”

                                                „România

                                                1 639 379 073 ”.

                        2.

                        Articolul 9 alineatul (2) al treilea paragraf se înlocuiește cu următorul text:
                        „Administratorii supleanți sunt numiți pentru cinci ani de Consiliul guvernatorilor după cum urmează:

                                    —

                                    doi supleanți desemnați de Republica Federală Germania;

                                    —

                                    doi supleanți desemnați de Republica Franceză;

                                    —

                                    doi supleanți desemnați de Republica Italiană;

                                    —

                                    doi supleanți desemnați de comun acord de Regatul Spaniei și Republica Portugheză;

                                    —

                                    trei supleanți desemnați de comun acord de Regatul Belgiei, Marele Ducat al Luxemburgului și Regatul Țărilor de Jos;

                                    —

                                    trei supleanți desemnați de comun acord de Republica Croația, Ungaria și Republica Polonă;

                                    —

                                    patru supleanți desemnați de comun acord de Regatul Danemarcei, Republica Elenă, Irlanda și România;

                                    —

                                    șase supleanți desemnați de comun acord de Republica Estonia, Republica Letonia, Republica Lituania, Republica Austria, Republica Finlanda și Regatul Suediei;

                                    —

                                    șase supleanți desemnați de comun acord de Republica Bulgaria, Republica Cehă, Republica Cipru, Republica Malta, Republica Slovenia și Republica Slovacă;

                                    —

                                    un supleant desemnat de Comisie.”

            Articolul 2
            Prezenta decizie se aplică în termen de o lună de la data la care se aplică Decizia (UE) 2019/654 a Consiliului (3).

            Adoptată la Bruxelles, 18 iulie 2019.

                  Pentru Consiliu

                  Președintele

               T. TUPPURAINEN

            (1)  Avizul din 17 aprilie 2019 (nepublicat încă în Jurnalul Oficial).

            (2)  Avizul din 15 mai 2019 (nepublicat încă în Jurnalul Oficial).

            (3)  Decizia (UE) 2019/654 a Consiliului din 15 aprilie 2019 de modificare a Protocolului nr. 5 privind Statutul Băncii Europene de Investiții (JO L 110, 25.4.2019, p. 36).


title: Decizia (PESC) 2019/1264 a Comitetului politic și de securitate din 23 iulie 2019 privind numirea comandantului forței misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) (EUTM Somalia/1/2019)

text:
                  26.7.2019

                  RO

                  Jurnalul Oficial al Uniunii Europene

                  L 199/6

         DECIZIA (PESC) 2019/1264 A COMITETULUI POLITIC ȘI DE SECURITATE
         din 23 iulie 2019
         privind numirea comandantului forței misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) (EUTM Somalia/1/2019)
         COMITETUL POLITIC ȘI DE SECURITATE,
         având în vedere Tratatul privind Uniunea Europeană, în special articolul 38,
         având în vedere Decizia 2010/96/PESC a Consiliului din 15 februarie 2010 privind o misiune militară a Uniunii Europene pentru a contribui la instruirea forțelor de securitate somaleze (1), în special articolul 5,
         întrucât:

                     (1)

                     În temeiul articolului 5 alineatul (1) din Decizia 2010/96/PESC, Consiliul a autorizat Comitetul politic și de securitate (COPS), în conformitate cu articolul 38 din Tratatul privind Uniunea Europeană, să ia deciziile corespunzătoare referitoare la controlul politic și la conducerea strategică a misiunii militare a Uniunii Europene pentru a contribui la instruirea forțelor de securitate somaleze (EUTM Somalia), inclusiv deciziile de numire a comandanților ulteriori ai misiunii UE.

                     (2)

                     Decizia (PESC) 2017/971 a Consiliului (2) a modificat lanțul de comandă al EUTM Somalia.

                     (3)

                     La 11 iulie 2018, COPS a adoptat Decizia (PESC) 2018/992 (3), prin care colonelul Matteo Giacomo SPREAFICO a fost numit comandant al forței misiunii UE pentru EUTM Somalia.

                     (4)

                     La 23 mai 2019, Italia a propus numirea generalului de brigadă Antonello DE SIO ca succesor al generalului de brigadă Matteo Giacomo SPREAFICO în funcția de comandant al forței misiunii UE pentru EUTM Somalia începând cu 9 august 2019.

                     (5)

                     La 4 iunie 2019, Comitetul militar al UE a fost de acord să recomande COPS aprobarea propunerii.

                     (6)

                     Ar trebui luată o decizie privind numirea generalului de brigadă Antonello DE SIO. Prin urmare Decizia (PESC) 2018/992 ar trebui abrogată.

                     (7)

                     În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare. Prin urmare, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică,

               ADOPTĂ PREZENTA DECIZIE:

            Articolul 1
            Generalul de brigadă Antonello DE SIO este numit comandant al forței misiunii UE pentru EUTM Somalia începând cu 9 august 2019.

            Articolul 2
            Decizia (PESC) 2018/992 este abrogată începând cu 9 august 2019.

            Articolul 3
            Prezenta decizie intră în vigoare la data adoptării.

            Adoptată la Bruxelles, 23 iulie 2019.

                  Pentru Comitetul politic și de securitate

                  Președintele

               S. FROM-EMMESBERGER

            (1)  JO L 44, 19.2.2010, p. 16.

            (2)  Decizia (PESC) 2017/971 a Consiliului din 8 iunie 2017 de stabilire a modalităților de planificare și conducere pentru misiunile PSAC militare neexecutive ale UE și de modificare a Deciziilor 2010/96/PESC privind o misiune militară a Uniunii Europene pentru a contribui la instruirea forțelor de securitate somaleze, 2013/34/PESC privind o misiune militară a Uniunii Europene pentru a contribui la instruirea forțelor armate maliene (EUTM Mali) și (PESC) 2016/610 privind o misiune PSAC de instruire militară a Uniunii Europene în Republica Centrafricană (EUTM RCA) (JO L 146, 9.6.2017, p. 133).

            (3)  Decizia (PESC) 2018/992 a Comitetului politic și de securitate din 11 iulie 2018 privind numirea comandantului forței misiunii UE pentru misiunea militară a Uniunii Europene pentru a contribui la instruirea forțelor de securitate somaleze (EUTM Somalia) (EUTM Somalia/1/2018) (JO L 177, 13.7.2018, p. 12).


title: Decizia (UE) 2017/2192 a Parlamentului European și a Consiliului din 15 noiembrie 2017 privind mobilizarea Fondului european de ajustare la globalizare în urma unei cereri din partea Italiei – EGF/2017/004 IT/Almaviva

text:
               25.11.2017

               RO

               Jurnalul Oficial al Uniunii Europene

               L 310/47

         DECIZIA (UE) 2017/2192 A PARLAMENTULUI EUROPEAN ȘI A CONSILIULUI
   din 15 noiembrie 2017
   privind mobilizarea Fondului european de ajustare la globalizare în urma unei cereri din partea Italiei – EGF/2017/004 IT/Almaviva
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 15 alineatul (4),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară o activitate independentă a căror activitate a încetat ca urmare a modificărilor structurale majore intervenite în practicile comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, precum și să le ofere asistență în vederea reintegrării pe piața muncii.

               (2)

               FEG nu trebuie să depășească o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului (3).

               (3)

               La 9 mai 2017, Italia a depus o cerere de mobilizare a FEG, ca urmare a disponibilizărilor care au avut loc la Almaviva Contact SpA în Italia. Cererea a fost completată cu informații suplimentare care au fost transmise în conformitate cu articolul 8 alineatul (3) din Regulamentul (UE) nr. 1309/2013. Cererea respectivă îndeplinește cerințele necesare pentru acordarea unei contribuții financiare din FEG, astfel cum se prevede la articolul 13 din Regulamentul (UE) nr. 1309/2013.

               (4)

               Prin urmare, FEG ar trebui mobilizat pentru a oferi o contribuție financiară în valoare de 3 347 370 EUR ca răspuns la cererea depusă de Italia.

               (5)

               În scopul de a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării sale,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2017, se mobilizează din Fondul european de ajustare la globalizare suma de 3 347 370 EUR în credite de angajament și credite de plată.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică de la 15 noiembrie 2017.

      Adoptată la Strasbourg, 15 noiembrie 2017.

            Pentru Parlamentul European

            Președintele

         A. TAJANI

            Pentru Consiliu

            Președintele

         M. MAASIKAS

      (1)  JO L 347, 20.12.2013, p. 855.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: Decizia (UE) 2017/2199 a Băncii Centrale Europene din 20 noiembrie 2017 de modificare a Deciziei BCE/2014/40 privind punerea în aplicare a celui de al treilea program de achiziționare de obligațiuni garantate (BCE/2017/37)

text:
               28.11.2017

               RO

               Jurnalul Oficial al Uniunii Europene

               L 312/92

         DECIZIA (UE) 2017/2199 A BĂNCII CENTRALE EUROPENE
   din 20 noiembrie 2017
   de modificare a Deciziei BCE/2014/40 privind punerea în aplicare a celui de al treilea program de achiziționare de obligațiuni garantate (BCE/2017/37)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 127 alineatul (2) prima liniuță,
   având în vedere Statutul Sistemului European al Băncilor Centrale și al Băncii Centrale Europene, în special articolul 12.1 al doilea paragraf, coroborat cu articolul 3.1 prima liniuță și articolul 18.1,
   întrucât:

               (1)

               Decizia BCE/2014/40 (1) a instituit al treilea program de achiziționare de obligațiuni garantate (third covered bond purchase programme) (denumit în continuare „CBPP3”). CBPP3 face parte, împreună cu programul de achiziționare de titluri garantate cu active (asset-backed securities purchase programme), cu programul de achiziționare de active de către sectorul public de pe piețele secundare (secondary markets public sector asset purchase programme) și cu programul de achiziționare de obligațiuni emise de sectorul corporativ (corporate sector purchase programme), din programul extins de achiziționare de active (asset purchase programme) (APP). APP este menit să contribuie la transmiterea politicii monetare, să faciliteze furnizarea de credite către economia zonei euro, să relaxeze condițiile de creditare ale gospodăriilor și ale firmelor și să contribuie la revenirea ratelor inflației la niveluri mai mici, dar apropiate de 2 % pe termen mediu, în conformitate cu obiectivul principal al Băncii Centrale Europene (BCE) de menținere a stabilității prețurilor.

               (2)

               Consiliul guvernatorilor a hotărât la 4 octombrie 2017 să detalieze normele aplicabile în ceea ce privește eligibilitatea pentru achiziționare în cadrul CBPP3 a obligațiunilor garantate denumite în comun obligațiuni garantate de tip conditional pass-through, având în vedere riscurile potențial mai mari la care expun Eurosistemul.

               (3)

               Prin urmare, Decizia BCE/2014/40 ar trebui modificată în mod corespunzător,

         ADOPTĂ PREZENTA DECIZIE:
   Articolul 1
   Modificare
   La articolul 2 din Decizia BCE/2014/40 se adaugă următorul punct 9:

                  „9.

                  Obligațiunile garantate sunt excluse de la efectuarea de achiziții în cadrul CBPP3 dacă: (a) au o structură de tip conditional pass-through, în care evenimente predefinite generează o extindere a scadenței obligațiunii și trecerea la o structură de plată care depinde în principal de fluxurile de fonduri generate de activele din portofoliul constituit drept garanție; și (b) sunt emise de o entitate cu cel mai bun rating de emitent sub CQS3.”

   Articolul 2
   Intrare în vigoare
   Prezenta decizie intră în vigoare la 1 februarie 2018.

      Adoptată la Frankfurt pe Main, 20 noiembrie 2017.

            Pentru Consiliul guvernatorilor BCE

            Președintele BCE

         Mario DRAGHI

      (1)  Decizia BCE/2014/40 a Băncii Centrale Europene din 15 octombrie 2014 privind punerea în aplicare a celui de al treilea program de achiziționare de obligațiuni garantate (JO L 335, 22.11.2014, p. 22).


title: Decizia Consiliului din 27 noiembrie 2017 de adoptare a poziției Consiliului privind proiectul de buget rectificativ nr. 6 al Uniunii Europene pentru exercițiul financiar 2017

text:
               29.11.2017

               RO

               Jurnalul Oficial al Uniunii Europene

               C 404/1

         DECIZIA CONSILIULUI
   din 27 noiembrie 2017
   de adoptare a poziției Consiliului privind proiectul de buget rectificativ nr. 6 al Uniunii Europene pentru exercițiul financiar 2017
   (2017/C 404/01)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (1), în special articolul 41,
   întrucât:

               —

               Bugetul Uniunii pentru exercițiul financiar 2017 a fost adoptat definitiv la 1 decembrie 2016 (2).

               —

               La 9 octombrie 2017, Comisia a înaintat o propunere care conținea proiectul de buget rectificativ nr. 6 la bugetul general pentru exercițiul financiar 2017.

               —

               Pentru a răspunde unor nevoi legate de gestiunea trezoreriei naționale, proiectul de buget rectificativ nr. 6 la bugetul general pentru exercițiul financiar 2017 trebuie să fie adoptat fără întârziere. Prin urmare, se justifică scurtarea, în conformitate cu articolul 3 alineatul (3) din Regulamentul de procedură al Consiliului, a termenului de opt săptămâni pentru informarea parlamentelor naționale prevăzut la articolul 4 din Protocolul (nr. 1),

         ADOPTĂ PREZENTA DECIZIE:
   Articol unic
   Poziția Consiliului privind proiectul de buget rectificativ nr. 6 al Uniunii Europene pentru exercițiul financiar 2017 a fost adoptată la 27 noiembrie 2017.
   Textul integral poate fi accesat pentru consultare sau descărcare pe site-ul Consiliului: http://www.consilium.europa.eu/.

      Adoptată la Bruxelles, la 27 noiembrie 2017.

            Pentru Consiliu

            Președintele

         M. MAASIKAS

      (1)  JO L 298, 26.10.2012, p. 1.

      (2)  JO L 51, 28.2.2017, p. 1.


               30.11.2017

               RO

               Jurnalul Oficial al Uniunii Europene

               C 408/59

         P7_TA(2014)0257
   Cererea de apărare a imunității parlamentare a lui Mario Borghezio
   Decizia Parlamentului European din 2 aprilie 2014 privind cererea de apărare a imunității și privilegiilor lui Mario Borghezio (2013/2279(IMM))
   (2017/C 408/09)

      Parlamentul European,

               —

               având în vedere cererea lui Mario Borghezio din 21 noiembrie 2013, anunțată în plen la 21 noiembrie 2013, de apărare a imunității sale în cadrul cercetărilor deschise împotriva sa de Tribunalul Milano (ref. 47917/13),

               —

               având în vedere audierea lui Carlo Casini, care l-a reprezentat pe Mario Borghezio în conformitate cu articolul 7 alineatul (5) din Regulamentul de procedură, și audierea lui Mario Borhezio în persoană,

               —

               având în vedere articolele 1, 11 și 21 din Carta drepturilor fundamentale a Uniunii Europene,

               —

               având în vedere articolul 153 din Regulamentul de procedură,

               —

               având în vedere articolul 8 din Protocolul nr. 7 privind privilegiile și imunitățile Uniunii Europene și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,

               —

               având în vedere hotărârile Curții de Justiție a Uniunii Europene din 12 mai 1964, 10 iulie 1986, 15 și 21 octombrie 2008, 19 martie 2010 și 6 septembrie 2011 (1),

               —

               având în vedere Codul penal italian,

               —

               având în vedere articolul 5 alieantul (2), articolul 6a și articolul 7 din Regulamentul său de procedură,

               —

               având în vedere raportul Comisiei pentru afaceri juridice (A7-0245/2014),

               A.

               întrucât un deputat în Parlamentul European, Mario Borghezio, a cerut apărarea imunității sale parlamentare în cadrul unei proceduri aflate pe rol la un tribunal italian,

               B.

               întrucât, în conformitate cu articolul 8 din Protocolul privind privilegiile și imunitățile Uniunii Europene, deputații în Parlamentul European nu pot face obiectul niciunei forme de urmărire, detenție sau procedură judiciară pentru opiniile sau voturile exprimate în exercițiul funcției lor;

               C.

               întrucât scopul acestei dispoziții este de a asigura în principiu libertatea de exprimare a deputaților în Parlamentul European, însă acest drept la liberă exprimare nu autorizează calomnia, defăimarea, incitarea la ură sau atacarea onoarei altor persoane și nici declarații care contravin articolului 21 din Carta drepturilor fundamentale a Uniunii Europene;

               D.

               întrucât cererea lui Mario Borghezio este legată de cercetările penale deschise împotriva sa și desfășurate de Parchetul Tribunalului Milano asupra unor declarații pe care le-ar fi dat într-un interviu radiofonic, la 8 aprilie 2013;

               E.

               întrucât Mario Borghezio era deputat în Parlamentul European în momentul interviului;

               F.

               întrucât, potrivit notei prezentate de parchet, declarațiile în cauză sunt pedepsite în conformitate cu articolul 81 alineatul (1) și articolul 595 alineatul (1) din Codul penal italian, cu articolul 3 alineatul (1) din Legea nr. 205/1993 și cu articolului 3 alineatul (1) litera (a) din Legea nr. 654/1975, și anume pentru defăimare publică repetată și difuzarea de idei discriminatorii bazate pe superioritate sau ură rasială;

               G.

               întrucât declarațiile făcute se referă la presupuse caracteristici ale grupului etnic al romilor;

               H.

               întrucât activitatea parlamentară a lui Mario Borghezio arată că acesta s-a interesat de probleme legate de romi, însă faptele în speță, după cum rezultă din nota parchetului și din audierea din fața Comisiei pentru afaceri juridice, arată că declarațiile făcute în interviu nu au nicio legătură directă și evidentă cu activitățile sale parlamentare;

               I.

               întrucât declarațiile de care este acuzat excedează tonul ce caracterizează în general dezbaterea politică și, mai mult, sunt profund anti-parlamentare ca natură; întrucât acestea sunt contrare articolului 21 din Carta drepturilor fundamentale a Uniunii Europene și, prin urmare, nu se poate considera că au fost făcute în exercițiul atribuțiilor unui deputat în Parlamentul European;

               J.

               întrucât, dacă ar fi fost făcute într-o ședință parlamentară, declarații precum cele ale lui Mario Borghezio ar fi fost sancționate în conformitate cu articolul 153 din Regulamentul de procedură; întrucât, prin urmare, imunitatea parlamentară nu trebuie să acopere astfel de declarații atunci când sunt făcute în afara Parlamentului;

               K.

               întrucât, prin urmare, nu se poate considera că Mario Borghezio acționa în exercițiul funcțiilor sale de deputat în Parlamentul European,

               1.

               hotărăște să nu apere imunitatea și privilegiile lui Mario Borghezio;

               2.

               încredințează Președintelui sarcina de a transmite imediat prezenta decizie, precum și raportul comisiei competente, autorităților de resort din Republica Italia și lui Mario Borghezio.

      (1)  Hotărârea Curții de Justiție din 12 mai 1964, Wagner/Fohrmann și Krier, 101/63, ECLI:EU:C:1964:28, hotărârea Curții de Justiție din 10 iulie 1986, Wybot/Faure și alții, 149/85, ECLI:EU:C:1986:310, hotărârea Tribunalului din 15 octombrie 2008, Mote/Parlamentul, T-345/05, ECLI:EU:T:2008:440, hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579, hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543.